65. schôdza NR SR - 5.deň - B. popoludní
Dátum: 2022-05-03
Poslanec: Žiak, Miroslav (SaS)
Druh vystúpenia: Vystúpenie v rozprave

173. No tak som sa tešil na vystúpenie pred plnou pravou, z tohto pohľadu ľavou stranou, že konečne tu mám všetkých poslancov za stranu SMER a oni mi odídu, ja neviem prečo, či sa ma tak boja. Chcem povedať, že musí byť veľmi ťažká doba, keď 25-30 poslancov omieľa do koliečka to isté. Ja osobne by som sa cítil trápne, keby som tu čítal do koliečka tie isté spisy, ja by som sa cítil trápne, keby opakoval, by som opakoval tie isté žvásty dokola. Ja sa tu cítim pomaly, ako keď komunisti sa snažili ovládnuť parlament v Československu a čítali telefóne zoznamy a blokovali tak schôdzu. Ale veď, povedzme si otvorene, SMER nemá ďaleko od týchto komunistov. Musí byť tiež ťažká doba, keď Robert Fico neváha vypustiť svojho besného psa z vodítka, alias Ľuboša Blahu, aby vystrájal to, čo vystrájal, či to bolo v nedeľu 1. mája v Nitre, aby burcoval dav proti slušnej žene a dokonca žene, aby burcoval dav, a nielen pani prezidentke, vulgárnymi nadávkami. Je to niečo, čo sa v slušnej spoločnosti nenosí, no, bohužiaľ, SMER už dávno nie je slušná strana, je to extrémistické zoskupenie, ako povedal ich bývalý člen a zakladajúci člen Boris Zala. Ja si dovolím citovať jeho výrok, keď sa vyjadril na obvinenie Roberta Fica a Roberta Kaliňáka: "Tento záver ma ani veľmi neprekvapuje najmä po tom, čo sa za posledné roky, asi od roku 2016, teda od kauzy Bašternák, vychádzalo najavo. Vychádzali najavo veci, o ktorých 95 % ľudí vo vnútri SMER-u na sto percent nevedelo nič. Skôr sa to organizovalo na báze vlády", myslí si Zala. Tiež povedal, že SMER je definitívne mimo aj ideologicky, nielen škandálmi, ideologicky je totiž ultrapravicová platforma, sociálno-demokratický punc sa neuchytil, a to aj práve kvôli týmto dvom ľuďom sa diskreditoval. Týmto dvom ľuďom, alias Robert Fico a Robert Kaliňák. Ja si myslím, že v súčasnosti už nemôže byť žiadnym členom SMER-u človek, ktorý si myslí, že to SMER myslí so sociálnou demokraciou vážne. Ja ako pravičiar by som bol rád, keby na Slovensku máme reálne ľavicovú stranu, no, bohužiaľ, na Slovensku nemáme ani jednu ľavicovú stranu. Máme tu šampanských komunistov z HLAS-u a máme tu nejakých extrémistov, ktorí, dokonca taký pán Kotleba alebo pán Uhrík by sa nemuseli, by sa, podľa mňa by si nedovolili povedať niečo také ako Robert Fico a Ľuboš Blaha na mítingu v nedeľu v Nitre. Najväčší bojovník, ktorého som spomínal, a teda vypustený besný pes Ľuboš Blaha sa neštíti dokonca ani zradiť pracovitý ľud, ktorý znevažuje, vysmieva sa cukrárom, vysmieva sa taxikárom, vysmieva sa všetkým ľuďom, ktorí sa reálne živia prácou. Ja sa potom pýtam, však už vieme tu, že Robert Fico ako poslanec je niečo viac ako ostatní ľudia, to sme tu počúvali už asi týždeň. A chcem sa potom spýtať aj pána, pána Blahu, že či on sa cíti byť niečím viac? On, ktorý chodí súkromným lietadlom do Moskvy platené pánom Alisherom Usmanovom, blízkym priateľom Vladimíra Putina. Potom samozrejmé, že tie indície vedú k tomu, že Ľuboš Blaha je len platený Ruskom a je takzvaný vlastizradca. Bohužiaľ, tak ako on sa nás snažil označiť za vlastizradcov za to, že sme hájili záujmy Slovenska, tak tento istý Ľuboš Blaha si lieta súkromnými privátnymi JET-mi, teda lietadielkami do Moskvy. Ten, čo obhajuje dôchodcov a bojuje za ľud síce za dvanásť rokov bol dôchodok v priemere teda, aby som teraz povedal úplný kontext, tak som sa zúčastnil protestu minulý štvrtok pred Národnou radou, ktorý organizovala strana SMER, kde zvážali ľudí aj s ubytovaním, aj so stravou z celého Slovenska, no a tam som sa dozvedel, že dôchodcovia žijúci v Bratislave majú plat 350 euro, resp. dôchodok 350 euro. Pýtam sa, kde bol SMER alebo HLAS SMER-u posledných dvanásť rokov, keď vládli? Ako sa títo sociálni demokrati môžu vôbec pozrieť do zrkadla, keď takíto ľudia na Slovensku, dôchodcovia, o ktorých sa oni najviac opierajú, majú plat 350 euro? Z toho sa nedá žiť ani na východe Slovenska alebo v nejakej malej dedine, kde má človek vlastnú farmu, a nie ešte v Bratislave. Najväčší bojovníci za, najväčší bojovníci za ľudí. Veď práve preto sa aj traduje, že Robert Fico rozumie najviac chudobným ľuďom, lebo on je jeden z dôvodov, prečo sú chudobní. Bolo tu povedané, že (povedané so smiechom) bolo tu povedané, že máme legálne odposluchy čurillovcov. No práve dnes sme sa dozvedeli, že aj odposluchy na poľovníckej chate sú legálne. A preto sa chcem spýtať, že či sa aj strana SMER, bohužiaľ, tu teraz nie je, stotožňuje s výrokmi ich ľudí, a teda dovolím si citovať, kde povedal pán Gašpar ml., že ak ich odsúdia, tak ja, je to vulgarizmus, odjebem Lipšica. Takto to bolo povedané. (Prerušenie vystúpenia predsedajúcim.) Laurenčík, Milan, podpredseda NR SR 174. Pán poslanec, necitujte nám tu vulgarizmy. (Povedané súbežne s rečníkom.) Žiak, Miroslav, poslanec NR SR 175. (Povedané súbežne s predsedajúcim.) Áno, ospravedlňujem sa, bolo to, dobre, budem sa snažiť vypípať. Alebo kde pán Bödör povedal na Roberta Kaliňáka, s ktorým asi nemajú teda úplne najlepší vzťah, a hovorí, a to ma vyslovene pobavilo: "Behá s tými očami do píp, doľava, doprava, doprava, doľava, do píp, tak jak taký potkan." Na to mu Gašpar mladší kontruje, že: "pichol by som mu vidličku do čela". Toľko o kultúre, toľko o kultúre strany SMER a ich oligarchov. Oni sú totižto takí, až takí sociálni demokrati, že si kradnú z vlastných kancelárií zlaté mince a neviem koľko, 50 či 30 000 euro. To sú tí sociálni demokrati. Dovolím si citovať ešte nahrávky z Trémy, ktoré sú tiež legálne a ktoré sú už použité priamo v spisoch, kde Kočner píše pánovi Bödörovi, že ak sa SMER neudrží pri moci, tak skončíme v base. Áno, raňajky, Sulík raňajkoval pred dvanástimi rokmi, už to poviem dopredu, aby nebolo pätnásť faktických poznámok. Keby ten Marian Kočner vedel, čo tu o ňom rozprávajú jeho kumpáni po chodbách v Národnej rade, tak si myslím, že by spieval ako Plácido Domingo a tento domček z karát by sa rozpadol omnoho rýchlejšie. Ďakujem vám veľmi pekne, nebudem už naťahovať rozpravu, počúvali sme tu takmer dva týždne rozprávok, ešte dám priestor, aby poslanci za stranu SMER stihli dobehnúť a dávali faktické poznámky, nech natiahnu tu ten svoj čas o rozhodnutí o Robertovi Ficovi čo najviac.